Predkladacia správa

Informácia o zabezpečení plnenia opatrenia vzhľadom na nepriaznivú situáciu na finančných trhoch v podmienkach realizácie PPP projektov sa predkladá na rokovanie vlády Slovenskej republiky ako materiál vyplývajúci z úlohy B.1. uznesenia vlády Slovenskej republiky č. 808 zo 6. novembra 2008 v znení uznesenia vlády SR č. 280 z 8. apríla 2009.
 
Cieľom materiálu je  informovať vládu Slovenskej republiky o priebehu realizácie PPP projektov a o vývoji situácie týkajúcej sa možnosti financovania PPP projektov za obdobie od 1. apríla do 30. apríla 2009.
 
Materiál podáva správu o uzavretí koncesnej zmluvy v procese verejného obstarávania koncesie na projektovanie, výstavbu, financovanie, prevádzku a údržbu diaľnice D1 Dubná Skala – Ivachnová, Jánovce – Jablonov, Fričovce – Svinia, projekt PPP dňa 15. apríla 2009 medzi Slovenskou republikou zastúpenou Ministerstvom dopravy, pôšt a telekomunikácií  (ďalej len ,,MDPT SR“) a spoločnosťou Slovenské diaľnice, a.s. a zdôvodňuje potrebu uzavretia dodatku k nej.
 
Taktiež informuje o uzavretí dodatku ku koncesnej zmluve vo verejnom obstarávaní koncesie na projektovanie, výstavbu, financovanie, prevádzku a údržbu rýchlostnej cesty R1 Nitra - Tekovské Nemce a Banská Bystrica – severný obchvat dňa 20. apríla 2009 medzi Slovenskou republikou zastúpenou MDPT SR a spoločnosťou GRANVIA, a.s. 
 
Materiál má informatívny charakter, z uvedeného dôvodu nebol predložený na medzirezortné pripomienkové konanie.